Эдуард Галубок

Эдуард Галубок (нар. 1906, Менск - † 1943) - беларускі фальклярыст, літаратуразнавец, літаратурны і тэатральны крытык. Крыптанімы: Г-ок. Псэўданімы: 1) Галубок, Эд.; 2) Галубок, Эдуард; 3) Горскі, Э.; 4) Горскі, Эд.; 5) Горский, Эд. == Біяграфія == Эдуард Галубок нарадзіўся ў Менску ў сям’і беларускага драматурга, тэатральнага рэжысэра й мастака Уладзіслава Галубка. З самага ўтварэньня бацькам у 1920 годзе трупы беларускіх артыстаў (потым БДТ-3), прымаў актыўны ўдзел у яе спэктаклях. Тэатар стаў для яго школай жыцьця і выхаваньня. Пасьля заканчэньня ў 1930 годзе Беларускага дзяржаўнага ўнівэрсытэта працаваў навуковым супрацоўнікам сэкцыі этнаграфіі й фальклёру ў Інстытуце літаратуры і мастацтва, з 1934 да 1941 году ў Інстытуце гісторыі Акадэміі навук. Дасьледаваў беларускі фальклёр і літаратуру, зьбіраў розныя жанры беларускай вусна-паэтычнай творчасьці. Эдуард Галубок удзельнічаў у Вялікай Айчыннай вайне. У 1941 году прызваны Менскім вайсковым камісарыятам у войска лейтэнантам. Ён загінуў на фронце ў 1943 г. Месца яго гібелі й дакладная дата невядомы. == Творчасьць == Літаратурную дзейнасьць Эдуард Галубок пачаў у 1927 годзе, выступіўшы з артыкуламі й нарысамі. У 1930-х гадах пісаў таксама літаратурныя й тэатральныя рэцэнзіі. Яго рэцэнзіі на творы беларускіх паэтаў, празаікаў і драматургаў друкаваліся ў газэтах "Чырвоная зьмена“, "Літаратура і мастацтва“, "Звязда“ й часопісах "Маладняк“, "Полымя“, "Заклік“, "Мастацтва і рэвалюцыя“. Ён зьяўляецца аўтарам артыкулаў у зборніках Акадэміі навук «Пісьменьнік і мова», прысьвечаных барацьбе за культуру мовы, дыскусійным зборніку сэкцыі драматургаў «Драматургія» і «Крытыка-бібліяграфічным бюлетэні» Бібліяграфічнага інстытуту. З-за арышту бацькі ў 1937 годзе ня змог абараніць кандыдацкую дысэртацыю па беларускай драматургіі. Быў адным са складальнікаў зборнікаў «Дарэвалюцыйная і Савецкая Беларусь у народнай творчасьці» (1938), «Беларускі народ супраць папоў і рэлігіі» (1939), «Жанчына ў беларускай народнай творчасьці» (1940). У 1939 годзе фальклярыст удзельнічаў у навукова-дасьледчай экспэдыцыі Акадэміі навук у Нясьвіскі замак. Падрыхтаваў да друку рукапісы кніг «Шлях разьвіцьця БДТ-3» і «Мастацкае выхаваньне ў сыстэме нашай школы» зьніклі ў Беларускім дзяржаўным выдавецтве. == Літаратура == Галубок, Эдуард. / біяграфічныя зьвесткі - І. Э. Багдановіч; бібліяграфія - З. У. Драздова // пад рэдакцыяй А. В. Мальдзіса. Беларускія пісьменнікі. Біябібліяграфічны слоўнік: у 6 т.. - Менск: Беларуская энцыклапедыя імя ПетрусяБроўкі, 1993. - Т. 2, Верабей-Іваноў. - С. 101. - ISBN 5-85700-060-2. Галубок Эдуард Уладзіслававіч. // Беларуская савецкая энцыкляпэдыя. У 12 т. / Беларуская Савецкая Энцыклапедыя; Рэдкал.: П. У. Броўка (гал. рэд.) і інш.. - Мн.: БелСЭ, 1971. - Т. 3. Веды - Графік. - 608 с. - С. 315. Беларуская энцыклапедыя: У 18 т. / Рэдкал.: Г. П. Пашкоў і інш. - Мн.: БелЭн, 1997. - Т. 4: Варанецкі - Гальфстрым. - 480 с. - ISBN 985-11-0090-0 - С. 473. Беларускі фальклор: энцыклапедыя / рэдкал.: Г.П. Пашкоў (гал. рэд.) і інш.. - Менск: Беларуская энцыкляпэдыя імя Петруся Броўкі, 2005. - Т. 1: А - К. - С. 325. - 766 с. - ISBN 985-11-0334-9 Культура Беларусі: энцыклапедыя / рэдкал.: Т. Бялова (гал. рэд.) [і інш.]. - Менск: Беларус. Энцыкл. імя П. Броўкі, 2011. - Т. 2. - 544с.:іл. с. - 3000 ас. - ISBN 978-985-11-0570-6 - С. 489. Яўген Ціхановіч. Партрэт стагоддзя / Прадмова, падрыхтоўка тэксту Сяргея Харэўскага. - Менск: Лімарыус, 2015. - С. д 24, 26, 28, 39,184, 193,194, 220, 371. - 532 с. - (Беларуская мемуарная бібліятэка). - 978−985−6968−48−1 ас. Тэатральная Беларусь: энцыклапедыя / Рэдактар: Пашкоў Г. П. і інш.. - Менск: Беларуская энцыкляпэдыя імя Петруся Броўкі, 2002. - Т. 1: А-К. - С. 243. - 568 с. - 4000 ас. - ISBN 985-11-0255-5 Энцыклапедыя літаратуры і мастацтва Беларусі. У 5 т. / Рэд. І. П. Шамякін (гал. рэд.) і інш.. - Мн.: БелСЭ, 1985. - Т. 2: Габой - Карціна. - 702 с. - 9500 ас. С. 22.

Source: original